“เฟด” จ่อหั่น QE เร็วขึ้น-ปรับเพิ่มดอกเบี้ยปีหน้า
“เฟด” ส่งสัญญาณปรับลดวงเงิน QE ในไม่ช้า อีกทั้งคาดว่าการปรับขึ้นอัตราดอกเบี้ยจะเกิดขึ้นในปี 65 ซึ่งเร็วกว่าถึง 1 ปีเมื่อเทียบกับคาดการณ์เดิมในเดือนมิ.ย. ที่คาดว่าจะมีการปรับขึ้นอัตราดอกเบี้ยในปี 66
23 ก.ย. 2564

ผู้สื่อข่าวรายงานว่า คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเอกฉันท์คงอัตราดอกเบี้ยระยะสั้นที่ระดับ 0.00 – 0.25% ในการประชุมวันนี้ ตามที่ตลาดคาดการณ์ไว้
นอกจากนี้เฟดส่งสัญญาณปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในไม่ช้า จากปัจจุบันที่เฟดทำ QE อย่างน้อย 120,000 ล้านดอลลาร์ต่อเดือน ซึ่งเฟดซื้อพันธบัตรรัฐบาลสหรัฐวงเงิน 80,000 ล้านดอลลาร์ต่อเดือน และซื้อตราสารหนี้ที่มีสินเชื่อที่อยู่อาศัยเป็นหลักประกันการจำนอง (MBS) ในวงเงิน 40,000 ล้านดอลลาร์ต่อเดือน
“หากเศรษฐกิจมีความคืบหน้าตามที่คาดการณ์ไว้ FOMC ก็มีความเห็นว่าการปรับลดวงเงินในการซื้อสินทรัพย์อาจจะเกิดขึ้นในไม่ช้า” แถลงการณ์ของเฟดระบุ
อีกทั้งกรรมการเฟดส่วนใหญ่คาดว่าการปรับขึ้นอัตราดอกเบี้ยจะเกิดขึ้นในปี 2565 ซึ่งเร็วกว่าถึง 1 ปี เมื่อเทียบกับคาดการณ์เดิมในเดือนมิ.ย. ซึ่งกรรมการเฟดคาดว่าจะมีการปรับขึ้นอัตราดอกเบี้ยในปี 2566
ขณะเดียวกันเฟดได้ปรับลดตัวเลขคาดการณ์การขยายตัวของเศรษฐกิจสหรัฐในปีนี้ สู่ระดับ 5.90% จากเดิมคาดการณ์ที่ระดับ 7.00% ขณะที่ปรับเพิ่มตัวเลขคาดการณ์การขยายตัวของปี 2565 – 2567 สู่ระดับ 3.80%, 2.50% และ 2.00% ตามลำดับ และคงตัวเลขคาดการณ์อัตราการขยายตัวในระยะยาวที่ระดับ 1.80%
ทั้งนี้เฟดยังได้คงตัวเลขคาดการณ์อัตราดอกเบี้ยระยะสั้นในปีนี้ที่ระดับ 0.13% ขณะที่ปรับเพิ่มตัวเลขคาดการณ์อัตราดอกเบี้ยในปี 2565 – 2567 สู่ระดับ 0.38%, 1.00% และ 1.88% ตามลำดับ และคงตัวเลขคาดการณ์อัตราดอกเบี้ยระยะยาวที่ระดับ 2.50%
อย่างไรก็ตามเฟดปรับเพิ่มตัวเลขคาดการณ์อัตราเงินเฟ้อในปี 2564 – 2565 สู่ระดับ 4.20% และ 2.20% ตามลำดับ และคงตัวเลขคาดการณ์ในปี 2566 ที่ระดับ 2.20% ขณะที่ระบุว่าอัตราเงินเฟ้อในปี 2567 จะอยู่ที่ระดับ 2.10% และคงอัตราเงินเฟ้อในระยะยาวอยู่ที่ระดับ 2.00%
นอกจากนี้เฟดปรับเพิ่มตัวเลขคาดการณ์อัตราว่างงานในปีนี้ สู่ระดับ 4.80% ขณะที่คงตัวเลขคาดการณ์ในปี 2565 – 2566 ที่ระดับ 3.80% และ 3.50% ตามลำดับ และระบุว่าอัตราว่างงานในปี 2567 จะอยู่ที่ระดับ 3.50% และคงตัวเลขคาดการณ์อัตราว่างงานในระยะยาวที่ระดับ 4.00%
 